b'\n_START_ARTICLE_\nKojalavi\xc4\x8diai-Vij\xc5\xabkai\n_START_SECTION_\nGimin\xc4\x97\n_START_PARAGRAPH_\nPradininkas, ist Z. Kiaupos duomenimis, manoma, nuo 1542 m. minimas Kauno miestietis Jonas Kojala (m. 1564). Veikiausiai jo s\xc5\xabn\xc5\xabs, irgi Kauno miestie\xc4\x8diai - Andrius Kojala (minimas 1607-1614) ir Motiejus Kojala. Andrius tur\xc4\x97jo s\xc5\xabnus Lauryn\xc4\x85, Baltazar\xc4\x85 ir Motiej\xc5\xb3 Kojal\xc4\x85 (\xc5\xa1is minimas 1616-1620). Laurynas Kojala, 1606-1641 m. minimas kaip Kauno miestietis ir pirklys, jau vadinamas Kojalavi\xc4\x8diumi. Tur\xc4\x97damas kelias vytines ir plaukiodamas up\xc4\x97mis prekiavo Kaune, Vilniuje, Gardine, Karaliau\xc4\x8diuje, Klaip\xc4\x97doje. Supirkin\xc4\x97jo Kaune sklypus ir namus. Kaip miestie\xc4\x8diai pirkliai t. p. minimi Baltazaras 1608-1627 m., Lauryno pusbrolis Jonas Kojala (m. 1628) 1606-1628 m. Jonas tur\xc4\x97jo vytini\xc5\xb3, jomis plukdydavo ir kt. pirkli\xc5\xb3 prekes. Nuo 1604 m. buvo Kauno suolinink\xc5\xb3 prisiekusysis ra\xc5\xa1tininkas, nuo 1614 m. miesto \xc5\xabkvedys. Buvo miestie\xc4\x8di\xc5\xb3 kolegijos, kontroliuojan\xc4\x8dios magistrato veikl\xc4\x85, narys. Su Kauno vaito bajoro A. Beinarto dukterimi Brigita (j\xc4\x85 ved\xc4\x97 1609) tur\xc4\x97jo pagars\xc4\x97jusius s\xc5\xabnus Albert\xc4\x85 Kojalavi\xc4\x8di\xc5\xb3-Vij\xc5\xabk\xc4\x85, Kazimier\xc4\x85 Kojalavi\xc4\x8di\xc5\xb3-Vij\xc5\xabk\xc4\x85 ir Petr\xc4\x85 Kojalavi\xc4\x8di\xc5\xb3-Vij\xc5\xabk\xc4\x85. Nuo tada Kojalavi\xc4\x8di\xc5\xb3 antroji pavard\xc4\x97 buvo Vij\xc5\xabkai; su \xc5\xa1iais Romaini\xc5\xb3 smulkiaisiais bajorais jie susigiminiavo XVI a. viduryje. Broliai namus Kaune 1642 m. u\xc5\xbera\xc5\xa1\xc4\x97 kuriamai J\xc4\x97zuit\xc5\xb3 kolegijai.'